**Tájékoztatólevél a Semmelweis Egyetem Gyógyszerésztudományi Kar ötödéves gyógyszerészhallgatók záróvizsga előtti szakmai gyakorlatához kapcsolódó, szemináriumi képzések megvalósításáról**

**Kedves Gyógyszerészhallgató!**

A Semmelweis Egyetem Gyógyszerésztudományi Kara a Magyar Gyógyszerészi Kamarával közösen 2022 februárjától folytatja azt az oktatási programot, amelynek a célja, hogy segítse az Ön záróvizsgára való felkészülését, valamint a diploma utáni munkavégzését, főként közforgalmú gyógyszertári vonatkozásban. A négy alkalomból álló oktatási program a korábbi tanulmányai során tárgyalt egyes témák gyakorlati aspektusainak megismerését célozza.

A tárgyalásra kerülő témakörök és a képzések időpontjai az alábbiak:

1. **Gyógyszertári gazdálkodás – 2022. február 7. (hétfő)**
2. **Készletgazdálkodás a gyógyszertárban – 2022. március 7. (hétfő)**
3. **Támogatás-elszámolás a gyógyszertárban – 2022. április 4. (hétfő)**
4. **A gyógyszertár minőségügyi rendszere – 2022. május 2. (hétfő)**

**A képzési alkalmak általános leírása:**

**Helyszín: Pannon Kincstár, Budapest, Váci utca 47, 1056**

**Időtartam: 10:00 – 15:30**

**Oktatási szerkezet:**

* Kiscsoportos, gyakorlati feladatokon, esettanulmányokon alapuló képzés
* Az évfolyam három csoportra lesz osztva (A1-C2, B1- A2, C1-B2), a csoportokon belül kb. 8 fős kisebb csapatokat alakítunk
* Egy képzési napon egy csoportnak 3 db 90 perces órája lesz, az órák között 30 perces szünettel
* A 90 perces szemináriumokon a kisebb csoportoknak gyakorlatból vett problémákat kell megoldaniuk
* A megoldási javaslatokat közösen, a szemináriumot vezető oktató segítségével, konzultáció formájában értékelik

**Gyógyszertári gyakorlathoz kapcsolódó feladatlap:**

* Az első alkalmat követően minden témához kapcsolódóan egy-egy feladatlapot kapnak a hallgatók, melyet a gyakorlat közben, az oktató gyógyszerész segítségével vagy önállóan kell megoldani
* Csapatmunka is elfogadható (pl. közös gyakorlati hely), ilyenkor fel kell tüntetni a megoldásban résztvevő partnert
* A feladatlapok a Moodle-n érhetők el, majd a kitöltött feladatlapokat szintén a Moodle-re kell feltölteni az alábbi határidőkkel:
  + **1. feladatlap: március 6. 23:59**
  + **2. feladatlap: április 3. 23:59**
  + **3. feladatlap: május 1. 23:59**
* **Csak elektronikus kitöltést fogadunk el!**
* **Az utolsó oldalon szerepelnie kell a gyógyszertár pecsétjének és a gyógyszertárvezető aláírásának, ezt az oldalt szkennelve kérjük feltölteni**

**Háttéranyagok:**

* Minden témakörhöz elérhetővé teszünk háttéranyagokat a Moodle felületen, ezek segíthetnek a gyakorlati problémák, feladatlapok megoldásában (január 31-től látható)

A fent említett képzések mellett **2022. május 16-án (hétfőn)** egy általános, záróvizsga felkészítő alkalmat is szervezünk, amelyen a záróvizsga tételeinek átnézésére lesz lehetőség, illetve a diploma kézhezvételét követendő teendőket is bemutatjuk.

Kérjük aktív együttműködését a képzéseken, amelyek jelentősen hozzájárulnak a jövőben szükséges gyakorlati ismereteinek elsajátításához!

**A jelen, záróvizsga előtti szakmai gyakorlati program teljesítésének alapvető feltétele a négy képzési alkalomnak megfelelő 75%-os részvételi arány (minimum három alkalom), illetve mind a három beadandó feladatlap megoldása. A képzési program teljesítése része a záróvizsga előtti szakmai gyakorlat tantárgyi követelményeinek.**

Budapest, 2022. január 17.

Eredményes munkát és sikeres felkészülést kívánva,

****

**Dr. Zelkó Romána**

EGYGYSZI igazgató, egyetemi tanár

**Záróvizsga előtti szakmai gyakorlati program**

**2021/2022. II. félév**

|  |  |  |
| --- | --- | --- |
| **Időpont** | **Fő téma** | **Részletek - témák** |
| **2022. febr. 7.**  **(hétfő)**  **10:00 – 15:30** | Gyógyszertári gazdálkodás | Felelősségi körök a gyógyszertári vállalkozásban minőségbiztosítási fókusszal (90 perc) |
| Költségelemek a gyógyszertár-működtetésben holisztikus megközelítéssel (teljes bevételi és kiadási szerkezet) (90 perc) |
| A humán erőforrás gazdálkodás eszközei minőségbiztosítási fókusszal (90 perc) |
| **2022. márc. 7.**  **(hétfő)**  **10:00 – 15:30** | Készletgazdálkodás a gyógyszertárban | Logisztikai alapok (90 perc) |
| Készletezési modellek a gyógyszertári gyakorlatban (90 perc) |
| A készletgazdálkodás gyógyszertári gyakorlata (informatikai lehetőségek) (90 perc) |
| **2022. ápr. 4.**  **(hétfő)**  **10:00 – 15:30** | Támogatás-elszámolás a gyógyszertárban | A gyógyszer- és GYSE támogatás rendszere (90 perc) |
| A patikai ártámogatás folyósításának gazdálkodási megfontolásai (90 perc) |
| A patikai támogatás-elszámolás gyakorlati problémái (90 perc) |
| **2022. máj. 2.**  **(hétfő)**  **10:00 – 15:30** | A gyógyszertár minőségügyi rendszere | A gyógyszertárral szemben támasztott építészeti, tárgyi, felszerelési elvárások |
| A gyógyszertári minőségbiztosítási rendszer kialakításának gyakorlati megfontolásai (90 perc) |
| Közforgalmú gyógyszertárak működésének ellenőrzése, normakövetési problémák, hatósági elvárások (90 perc) |

**Záróvizsga előkészítő: 2022. május 16. (hétfő)**

*Az esetleges változtatások jogát fenntartjuk!*